Helle Sjelle (KF), 2011-01-11:
I dag førstebehandler vi et beslutningsforslag, der har til formål at få Danmark til at tiltræde stabiliserings- og associeringsaftalen mellem EU og Serbien.
Det er en aftale, der blev indgået tilbage i april 2008, men den træder ikke i kraft, før alle EU's 27 medlemsstater har tiltrådt den.
Vi Konservative er meget glade for den meget positive effekt, som EU de seneste 15-20 år har haft i de tidligere socialistiske lande i Centralog Østeuropa.
Mange af de lande var tidligere fattige og tilbagestående, men buldrer nu fremad mod velfungerende demokrati og markedsøkonomi.
Det gør de bl.a. på grund af den store indsats, som EU har ydet i de lande.
Nogle af landene er sågar blevet optaget i EU, andre arbejder EU og dermed Danmark tæt sammen med, og vi påvirker dem derved til en udvikling i den rigtige retning.
Det er stabiliserings- og associeringsaftalerne et rigtig godt eksempel på.
På Balkan har EU allerede stabiliserings- og associeringsaftaler med Albanien, Makedonien og Kroatien, som alle er trådt i kraft.
Serbien er derfor også et logisk næste skridt.
Jo flere samarbejdsaftaler EU kan indgå på Balkan, desto bedre kan vi præge udviklingen i en region, der i mange år var præget af massiv politisk undertrykkelse og adskillige krige.
Det er i vores interesse at have en stabil naboregion, som ikke producerer krige og flygtninge, men som bidrager til vækst og velstand i Europa.
Jeg vil fremhæve to punkter fra stabiliserings- og associeringsaftalen med Serbien, som set fra et konservativt synspunkt er særlig gode.
Det første punkt er det særlig stærke fokus på demokrati og menneskerettigheder, som findes i aftalen.
For et land som Serbien, der i så mange år har været tynget af et socialistisk diktatur, er demokrati noget, der skal læres, og det tager tid, ligesom det tager tid at lære at tage de grundlæggende menneskerettigheder alvorligt.
Af aftalen fremgår det, at Serbien skal samarbejde uindskrænket med Den Internationale Krigsforbryderdomstol for det tidligere Jugoslavien.
Det lægger jeg meget stor vægt på, når man påtænker de store vanskeligheder, som visse serbiske politikere har haft med at gøre op med fortiden på netop det punkt.
Med aftalen bliver samarbejdet med krigsforbryderdomstolen uomgængeligt, også for Serbien.
Det andet punkt er, at Serbien med aftalen gradvis bliver en del af EU's indre marked.
Over en 6-årig periode vil der blive opbygget et frihandelsområde, der sikrer fri bevægelighed for varer, tjenesteydelser, kapital og arbejdskraft, sådan som vi kender det fra EU i dag.
Det indre marked har været en enorm økonomisk gevinst for hele EU og dermed også for Danmark, fordi det har gjort op med fortidens toldmure og øvrige handelshindringer.
Med aftalen vil også Serbien gradvis blive en del af det indre marked, og det betyder, at serbiske virksomheder får lettere ved at eksportere deres varer til EU-landene til gavn for vækst og velstand i Serbien og dermed til gavn for serberne.
Alt i alt bakker vi Konservative således fuldt og fast op om den stabiliserings- og associeringsaftale med Serbien, som EU har indgået, og som Folketinget nu også har mulighed for at tiltræde på Danmark vegne.
Det gør vi, fordi vi ønsker, at Serbien og Balkan i det hele taget fortsætter sin positive udvikling i retning af et velfungerende demokrati og en velfungerende markedsøkonomi.
Det har vi alle en interesse i.